*****

ΚΑΝΟΝΙΣΜΟΣ (ΕΟΚ) αριθ. 1994/83 ΤΟΥ ΣΥΜΒΟΥΛΙΟΥ

της 11ης Ιουλίου 1983

για την τροποποίηση του κανονισμού (ΕΟΚ) αριθ. 1196/81 περί θεσπίσεως καθεστώτος ενισχύσεως της μελισσοκομίας για τις περιόδους 1981/82, 1982/83 και 1983/84

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 42 και 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι ο κανονισμός (ΕΟΚ) αριθ. 1196/81 (3), όπως τροποποιήθηκε από τον κανονισμό (ΕΟΚ) αριθ. 2993/81 (4), προβλέπει στο άρθρο 5 ότι η χορηγούμενη ενίσχυση είναι δυνατόν, μεταξύ άλλων, να χρησιμοποιηθεί από τις αναγνωρισμένες Ενώσεις, στο πλαίσιο γενικών προγραμμάτων, για την καταπολέμηση των ασθενειών, την προφύλαξη και την έρευνα στους τομείς αυτούς· ότι, λαμβάνοντας υπόψη την εξάπλωση της ασθένειας που προκαλεί η ακαρίδα Varroa Jacobsoni κατά τα τελευταία έτη σε πολλά Κράτη μέλη και τον κίνδυνο που απειλεί ολόκληρη την Ευρώπη, είναι απαραίτητο να οργανωθεί χωρίς καθυστέρηση, σε κοινοτική κλίμακα, η έρευνα για την ασθένεια αυτή· ότι πρέπει να προβλεφθεί στο πλαίσιο του εν λόγω κανονισμού ως προσωρινό μέτρο συμπληρωματική χρηματοδότηση για τη δράση αυτή κατά την περίοδο εμπορίας 1983/84· ότι η Επιτροπή θα πρέπει να αναλάβει τα έξοδα που προκύπτουν από την εφαρμογή ad hoc προγράμματος έρευνας σύμφωνα με το άρθρο 3 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής (5), όπως τροποποιήθηκε τελευταία από τον κανονισμό (ΕΟΚ) αριθ. 929/79 (6)·

ότι οι προτεινόμενες τροποποιήσεις καθυστέρησαν τη θέσπιση, για την περίοδο 1983/84, ορισμένων διατάξεων που προβλέπονται στον κανονισμό (ΕΟΚ) αριθ. 1196/81· ότι πρέπει, συνεπώς, να μετατεθούν ορισμένες ημερομηνίες που καθορίζονται στον εν λόγω κανονισμό σχετικά με αυτή την περίοδο·

ότι, προκειμένου να εξασφαλισθεί η σωστή χρησιμοποίηση της ενίσχυσης, πρέπει σε ορισμένες περιπτώσεις να επιτραπεί η καταβολή ολόκληρου ή τμήματος του ποσού της ενίσχυσης αργότερα από την ημερομηνία που προβλέπεται στο άρθρο 4 παράγραφος 2 του κανονισμού (ΕΟΚ) αριθ. 1196/81,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1196/81 τροποποιείται ως εξής:

1. Παρεμβάλλεται το ακόλουθο άρθρο:

«Άρθρο 2α

1. Για την περίοδο 1983/84, λαμβάνεται κοινοτικό μέτρο με σκοπό την κατάρτιση ad hoc προγράμματος έρευνας για την ασθένεια που προκαλεί η ακαρίδα Varroa Jacobsoni, ώστε να προωθηθεί η καταπολέμηση αυτής της ασθένειας σε ευρωπαϊκή κλίμακα.

2. Το μέτρο που αναφέρεται στην παράγραφο 1 θεσπίζεται από την Επιτροπή. Η Επιτροπή ανακοινώνει στο Συμβούλιο το πρόγραμμα έρευνας που προτίθεται να εκτελέσει.

3. Για την περίοδο 1983/84, το ποσό της ενίσχυσης που αναφέρεται στο άρθρο 2 παράγραφος 2 αυξάνεται κατά 0,07 ECU ανά κυψέλη παραγωγής. Αυτό το μέρος της ενίσχυσης δεν χορηγείται στις Ενώσεις· προορίζεται για τη χρηματοδότηση του μέτρου που αναφέρεται στην παράγραφο 1. Το κόστος του μέτρου αυτού προβλέπεται ότι θα είναι 250 000 ECU.»

2. Στο άρθρο 4 παράγραφος 1 προστίθεται το ακόλουθο εδάφιο:

«Για την περίοδο 1983/84, οι αιτήσεις για ενίσχυση πρέπει να υποβάλλονται το αργότερο μέχρι τις 30 Σεπτεμβρίου 1983.»

3. στο άρθρο 4, η παράγραφος 2 αντικαθίσταται από το ακόλουθο κείμενο:

«2. Το Κράτος μέλος καταβάλλει το ποσό της ενίσχυσης στην Ένωση, το αργότερο μέχρι το τέλος του τρίτου μήνα μετά την ημερομηνία λήξης της προθεσμίας για την κατάθεση της αίτησης, εκτός:

- από περίπτωση ανωτέρας βίας,

- από τις περιπτώσεις που υπάρχουν αμφιβολίες για την ακρίβεια του περιεχομένου της αίτησης και εάν η διοίκηση άρχισε έρευνα.

Ωστόσο, εφόσον συντρέχει λόγος, η καταβολή της ενισχύσεως ή τμήματός της μπορεί να αναβληθεί μέχρι την έγκριση των δικαιολογητικών στοιχείων για τις ενέργειες που πραγματοποιήθηκαν.».

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την περίοδο 1983/84, εκτός από το άρθρο 1 παράγραφος 3, που εφαρμόζεται από την περίοδο 1982/83.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 11 Ιουλίου 1983.

Για το Συμβούλιο

Ο Πρόεδρος

Κ. ΣΗΜΙΤΗΣ

(1) ΕΕ αριθ. C 153 της 11. 6. 1983, σ. 9.

(2) Γνώμη διατυπωθείσα στις 8 Ιουλίου 1983 (Δεν έχει ακόμη δημοσιευθεί στην Επίσημη Εφημερίδα).

(3) ΕΕ αριθ. L 122 της 6. 5. 1981, σ. 1.

(4) ΕΕ αριθ. L 299 της 20. 10. 1981, σ. 26.

(5) ΕΕ αριθ. L 94 της 28. 4. 1970. σ. 13.

(6) ΕΕ αριθ. L 117 της 12. 5. 1979, σ. 4.